Imtella' Ġunju 24, 2020 Kull deni ħudu b'ġid. Minkejja l-ġimgħat xejn faċli li lkoll għaddejna minnhom riżultat tal-imxija tal-Covid-19, x'aktarx li għal bosta minna dan il-perjodu straordinarju kien ix-xoqqa f'moxtha biex dak li jkun japprezza bis-sħiħ dak kollu li għandu madwaru. Affarijiet mill-aktar sempliċi f'għajnejn dak li jkun, li jaf qabel ma faqqgħet il-pandemija ftit li xejn konna nagħtu kashom. Fosthom, ix-xogħol bla heda li ta' kuljum isir fil-komunità u li lkoll jgħinna ngħixu komdi u b'rasna mistrieħa. Jekk uħud minna matul dawn l-aħħar ġimgħat jaf taffew xi ftit mill-qilla tax-xogħol, ir-realtà għal ħaddieħor kienet xort'oħra. Minkejja ċ-ċirkostanzi, għal uħud, ix-xogħol baqa' miexi ħarir jew saħansitra żdied b'mod speċjali għal dawk il-persuni li fl-aħħar xhur ħadmu lejl u nhar bil-għan li jrażżnu l-imxija tal-pandemija u biex l-andament tal-ħajja ta' kuljum ma jisfrattax għalkollox. F'dan l-isfond, għadd ta' għalliema u studenti tal-primarja ta' San Alwiġi dan l-aħħar ħolqu kull xorta ta' kartolini, poeżiji, filmati u messaġġi mill-aktar ħelwin b'turija ta' ringrazzjament lejn dawk l-individwi li minkejja ż-żminijiet bla preċedent baqgħu jaħdmu qatigħ. Liema messaġġi, fost l-oħrajn, tqassmu lil għadd ta' ħaddiema tas-saħħa, lill-pustiera, lil dawk li xemx jew xita jiġbru l-iskart mit-toroq tagħna, lill-pulizija kif ukoll lill-istaff ta' Puttinu. Il-Kulleġġ, minn sena għall-oħra f'dawn il-jiem tas-sena jorganizza ġimgħa attivitajiet bil-għan li lil hinn mill-awli skolastiċi t-tfal jitgħallmu jroddu ħajr lix-xogħol li jsir fil-komunità.